SANParke kry wapenskenking vir geveg teen renosterstroperySANParke ontvang ŉ 40 mm-onderloop-granaatlanseerder (UBGL) van Milkor. Van links is genl.maj. Johan Jooste, SANParke se hoof van spesiale projekte, Nonhlanhla Mbatha, wildbewaarder, Oupa Manzini, wildbewaarder, William Mabasa, SANParke se uitvoerende hoof van kommunikasie, en Marius Roos, Milkor se uitvoerende hoof. Foto: Verskaf Die wapenvervaardiger Milkor het Donderdag SANParke met ŉ wapenvoorraad van 40 mm-onderloop-granaatlanseerders (UBGL) voorsien in die geveg teen renosterstropery. Fundisile Mketeni, SANParke se uitvoerende hoof, het tydens die geleentheid in Groenkloof, Pretoria, gesê SANParke se wildreservate dien as tuiste vir die wêreld se grootste renosterbevolking, waarvan die meerderheid in die ikoniese Krugerwildtuin te vinde is. Mketeni het gesê SANParke moet nuwe, innoverende metodes ontwikkel om stropers te bestry, aangesien aanvalle op renosters voortdurend toeneem. “Die Suid-Afrikaanse renosterbevolking is een van die laaste lewensvatbare aanteelgroepe ter wêreld, wat dit uiters kwesbaar maak. Suid-Afrika is dus die wêreld se enigste hoop met betrekking tot renosterbewaring en ons het geen ander keuse as om dié oorlog te wen nie,” het hy gesê. Marius Roos, Milkor se uitvoerende hoof, het gesê hy glo die UBGL se kenmerkende lae gewig en duursaamheid, asook sy uiteenlopende dodelike en niedodelike funksies soos fakkel, rook, flits-knal, stukrag en rubberpatrone, sal baie nuttig in SANParke se teenstroperyveldtog wees. Die UBGL bied die gebruiker boonop ŉ bykomende voordeel teen tradisionele granaatwerpers, aangesien dit ontwerp is om as aanvalsgeweer te funksioneer. “SANParke sal die wapenstelsels landwyd kan ontplooi as deel van hul teenstropery-arsenaal,” het Roos gesê. “Milkor is verbind tot die stryd, en ons sal ons wapens bly verbeter as die omstandighede dit vereis.”